Man sê helfte van Facebook is syne | Maroela Media
Paul Ceglia se rekening op Facebook
ŉ Man van New York se multi-miljard dollar hofsaak waarin hy aanvoer dat hy geregtig is op halwe eienaarskap van Facebook Inc., is Dinsdag deur ŉ federale regter van die hand gewys.
Regter Leslie Foschio het gesê die kontrak, waarop Paul Ceglia se hofsaak baseer is, is vervals. Dié sosialemedia-maatskappy en sy stigter, Mark Zuckerberg, het onlangs aangevoer hulle het 1 miljard gebruikers en dat die maatskappy sowat $50 miljard werd is.
Ceglia (39) het in 2010 die maatskappy gedagvaar en beweer dat hy en Zuckerberg, toe ŉ student by Harvard-universiteit, ŉ sagtewareontwikkelingskontrak in 2003 onderteken het wat halwe eienaarskap van Facebook aan Ceglia toeken in ruil vir $1 000 beleggingsfondse vir die jong maatskappy.
Die regter het bevind dat die twee wel ŉ kontrak onderteken het, maar dat enige verwysings na Facebook eers later bygevoeg is. Hy het na ŉ afskrif van die oorspronklike kontrak, gedateer 28 April 2003, verwys wat op ŉ hardeskyf opgespoor is terwyl die hofsaak voortgeduur het. Ceglia het die kontrak in Maart 2004 per e-pos na ŉ prokureur gestuur, jare vóór sy hofgeding teen Facebook en Zuckerberg.
Die regter stel voor dat die saak nou na ŉ distriksregter verwys moet word, wat enige besware sal oorweeg voordat hy die besluit sal wysig of aanneem.
“Vandag se besluit bevestig wat ons van dag een af gesê het: hierdie hofgeding is ŉ onvergeetlike bedrog gebaseer op vervalsde dokumente,” het Colin Stretch, woordvoerder van Facebook se regspan, gesê. “Ons is tevrede dat die hof saamstem.”
Telefoonoproepe na Dean Boland, Ceglia se prokureur, het onbeantwoord gebly.
ŉ Federale akte van beskuldiging uit New York City het Ceglia in November van pos- en telekommunikasiebedrog beskuldig ná ŉ ondersoek deur die Amerikaanse Posinspeksiediens aangevoer het dat Ceglia bewyse gedokter, fabriseer en vernietig het om sy aantygings in die 2010-hofsaak te ondersteun. Hy het onskuldig gepleit. Preet Bharara, prokureur van Manhattan, het in die tyd van die beskuldiging gesê Ceglia is op soek na ŉ “vinnige betaaldag gebaseer op ŉ oorlopende vervalsing”. Indien hy skuldig bevind word, kan Ceglia tot 40 jaar tronkstraf opgelê word.
Zuckerberg is na raming sowat $13.3 miljard werd.
Facebook hofsaak Mark Zuckerberg